**O škriatkovi, ktorý musel ostať doma**

(*Susan Perrow, Marec 2020)*

Translated by - Dominika Kepstova

**Príbeh je určený deťom (najmä vo veku od 3-7 rokov), ktoré musia počas pandémie C-19 povinne ostať doma, alebo je ich pohyb značne obmedzený (môžu napríklad navštevovať školu, no nemôžu sa zúčastňovať iných spoločenských aktivít). Pesnička na konci sa dá podľa uváženia rodičov a učiteľov doplniť nápadmi detí. Príbeh môže byť zmenený alebo upravený podľa rôznych situácií, napr Tatko Strom môže byť zmenený na Mamku, Starkú, Starkého a podobne. Rovnako je možné vynechať zmienku o škriatkovskej škole, a podobne. Hlavná postava môže byť rovnako pozmenená (napr.: namiesto škriatka môžeme hovoriť o myške alebo vtáčikovi).**

Škriatok bol zmätený.

Prečo musí ostať doma?

Čo nikto nevie, ako sa škriatkovia radi túlajú?

 Nemohol chodiť do škriatkovskej školy, nesmel sa hrať s kamarátmi v lesíku, a nik ho nemohol prísť navštíviť.

Škriatok musel trčať vo svojom stromovom príbytku.

Aspoň, že mohol hľadieť cez okno pomedzi kamienky a korene stromu. Prekvapilo ho, koľko sa toho dá vidieť. Mravčeky si cupkali sem a tam, pestrofarebné chrobáčiky špacírovali po lístkoch a ušaté zajace skákali z brloha von a naspäť do brlohu.

Veru, množstvo vecí mohol škriatok vidieť, napriek tomu však nevedel obsedieť. Prečo musí byť stále doma? Nevedel pochopiť, prečo sa nemôže ísť poprechádzať.

Zrazu sa mu prihovoril Tatko Strom:

,,Aj keď je teraz všetko inak, už čoskoro budeš slobodný. Ver mi, pravdu vravím.“

Škriatok vo svojom srdiečku vedel, že Tatkovi Stromovi môže vždy veriť. Veď v sebe nosí múdrosť celého lesa!

Tatko Strom vedel a poznal všetko. Vtáčiky a vietor boli jeho verní kamaráti a poslovia. Chodili za ním každý deň a podávali hlásenie o celom šírom svete.

Škriatok vždy vedel, kedy prileteli. Počul, ako si pospevujú v korunách Tatka Stroma.

Rovnako vedel, kedy prišiel na návštevu vietor, lebo sa všetky konáriky začali kolísať. Občas si musel dokonca zatvoriť okno. Inak by mu kamarát vietor nafúkal do domčeka všetky listy a prach!

Tatko Strom sa škriatkovi tíško prihováral každý deň:

,,Aj keď je teraz všetko inak, už čoskoro budeš slobodný. Ver mi, pravdu vravím.“

A tak mu neostávalo nič iné, len veriť a čakať. Vedel predsa, že už čoskoro bude môcť voľne pobehovať po tomto krásnom lesíku.

Nuž, a čuduj sa svete, viete čo všetko mohol robiť vo svojom útulnom domčeku v strome? Veľmi veľa. Neveríte? Aha!

Škriatok si tu tancuje,

pritom si pospevuje.

Kotúle si trénuje,

potom kreslí, maľuje.

Škriatok si tu tancuje,

pritom si pospevuje.

Navarí a upratuje,

detskú knižku preštuduje.

Škriatok si tu tancuje,

pritom si pospevuje.

Čo ešte robí?

……………………………………………

……………………………………………

Škriatok si tu tancuje,

pritom si pospevuje.

Čo ešte robí?

……………………………………………

……………………………………………

Škriatok si tu tancuje,

pritom si pospevuje.

Čo ešte robí?

……………………………………………

……………………………………………

**Poznámka:** Autorka sa rozhodla napísať príbeh pomocou štruktúry tzv. zrkadlenia, kedy príbeh odráža situáciu a napomáha ju zvládnuť pomocou prirovnaní, ktoré pomáhajú deťom jednoduchšie pochopiť daný problém. Autorka v príbehu nesľubuje žiadny konkrétny čas ukončenia. Bolo by to podľa jej slov nezodpovedné, keďže v momentálnej situácii je nemožné určiť, kedy sa táto situácia skončí. Cieľom príbehu je pomôcť deťom lepšie prijať situáciu spoločenského dištancovania, a rovnako im pomôcť nájsť domáce aktivity, ktoré ich budú baviť.

Pre tých, ktorí sa prvý raz stretli s pojmom *liečivý príbeh:* Príbehy dokážu pomôcť deťom lepšie zvládať emócie súvisiace so stratou rôzneho druhu alebo s ťažkými životnými situáciami. Realita sa v takomto prípade nepopiera, naopak je umožnené ju podať celistvú pomocou predstavivosti. Príbehy tak môžu pomôcť zakomponovať realitu do každodenného života tak, aby ju aj malé deti dokázali akceptovať.

 Tento príbeh sa objaví v časti knihy *'Stories to Light the Night: A Grief and Loss Collection for Children, Families and Communities' (plánované publikovanie v druhej polovici roku 2020 vydavateľstvom Hawthorn Press, UK)*  venovanej téme straty zdravia a blahobytu. Kniha bude obsahovať vyše 80 príbehov s rôznymi témami, napr.: strata milovanej osoby, strata domova alebo kontaktu s rodinou, strata domáceho miláčika, oslabené zdravie a strata blahobytu, strata dôvery a ekologický smútok.

O škriatkovi domasedkovi

Malý škriatok doma sedí,

z okienka on smutne hľadí.

Nemôže sa v lese hrať,

s kamarátmi naháňať.

V stromovom domčeku je sám,

,,Prečo nik nemôže ísť k nám?´´

Musím vám to vysvetľovať?

Škriatkovia chcú pobehovať!

A v tom...

pošepkal mu Tatko Strom:

ja viem, že si nespokojný,

ale ver mi, budeš voľný.

Tatko Strom mu pravdu vravel,

a škriatok to dobre vedel.

Tatko v sebe veľkú múdrosť mal,

a preto mu škriatok dôveroval.

Vedel, že keď pekne počká,

voľnosti sa skoro dočká.

Vtáčiky už štebotajú,

Vetrík pekne privítajú.

Každý deň sa stretávajú,

Nové správy prinášajú.

A pod nimi škriatok dumá,

čo všetko sa dá robiť doma.

A čo môže on robiť v stromčeku,

môžete robiť aj vy vo svojom domčeku.

*Škriatok si tu tancuje,*

*Pritom si pospevuje.*

*Čo ešte robí?*

*……………………………………………*

*……………………………………………*

*Škriatok si tu tancuje,*

*Pritom si pospevuje.*

*Čo ešte robí?*

*……………………………………………*

*……………………………………………*

*Škriatok si tu tancuje,*

*Pritom si pospevuje.*

*Čo ešte robí?*

*……………………………………………*

*……………………………………………*